Preget Amundsen: – Lungene mine er ødelagte
Harald Østberg Amundsen (25) er 20 kilometer fra å oppnå karrierens største bragd. – Det er brutalt når Klæbo er på det nivået og er så sterk dag inn og dag ut, sier Amundsen til VG. Klæbo vant lørdagens 10 kilometer overlegent. Amundsen ble nummer åtte og hadde en negativ åpning. Da kom de «stygge» tankene. – Jeg fryktet i starten. Jeg var langt bak Iivo Niskanen og skjønte lite. Jeg tenkte at her kan det røyne på om det fortsetter. Da kan det bli stygt. Jeg prøvde å ta meg sammen, sier Amundsen og hoster. Han har gått alle de 36 individuelle verdenscupløpene i vinter. Nå er tanken omtrent tom. I intervjuene lørdag var 25-åringen tydelig preget. – Lungene mine og pusten min er ødelagt. Det blir godt å gi denne kroppen hvile nå. Jeg skal gi det jeg har søndag og vil kjempe i toppen der. Det er jævlig godt å være ferdig med sprinter og klassisk, sier Amundsen og smiler.  Før han hoster igjen.  – Hvordan har det vært å bli jaktet på av Klæbo i storslag? – Det er alltid tøft å mobilisere på nytt. Jeg har prøvd å holde fokus hele veien og ikke gi opp. – Hva her du lært av dette? Jeg har lært veldig mye om å skru av og på hodet. Jeg har skjønt at jeg må stole på egen form og kropp selv om det føles forferdelig ut på oppvarming, sier Amundsen og legger til: – Jeg kjenner det på kroppen og du hører det på pusten, men jeg lærer mye og tror jeg blir en skiløper av så mange renn. Klæbo har i lang tid vært tydelig på at han mente verdenscupen var avgjort etter Amundsen vant Tour de Ski. – Det er dere (media) som har hausset opp dette, sa Klæbo fredag. Søndag skriver Amundsen etter alt å dømme seg inn på denne prestisjelisten over vinnere av verdenscupen sammenlagt:
Harald Østberg Amundsen (25) er svært nær å vinne verdenscupen i langrenn – med 112 poengs forsprang på Johannes Høsflot Klæbo. Søndag avsluttes verdenscupen med 20 km fellesstart i fristil. Amundsen var tydelig preget etter lørdagens 10 kilometer. Han sier kroppen skriker etter hvile. Dersom Amundsen blir nr. 26 eller bedre sikrer han verdenscupen sammenlagt uansett Klæbos resultat.